5.

Vkladá sa nový článok 4a, ktorý znie: „Článok 4a Úprava cezhraničných platieb uskutočňovaných prostredníctvom NCB poskytujúcej služby Ustanovenia tohoto článku sa uplatňujú na úpravu cezhraničných platieb, ktoré sa uskutočňujú alebo sa majú uskutočňovať prostredníctvom dvojstranného spojenia. a) Opis pripojenia Pri uskutočňovaní cezhraničnej platby prostredníctvom dvojstranného spojenia: — NCB poskytujúca služby sa považuje podľa okolností za prijímajúcu alebo posielajúcu NCB vzhľadom na povinnosti a záväzky súvisiace so spracovaním cezhraničnej platby prostredníctvom prepojenia buď voči posielajúcej, alebo voči prijímajúcej NCB/ECB, — pripojená NCB sa považuje podľa okolností za prijímajúcu alebo posielajúcu NCB vzhľadom na povinnosti a záväzky súvisiace s pripísaním v prospech/zaúčtovaním na ťarchu účtu RTGS prijímajúceho/posielajúceho účastníka. b) Otvorenie a vedenie účtu pre pripojenú NCB 1. NCB poskytujúca služby otvorí vo svojich účtovných knihách účet v eurách pre pripojenú NCB. 2. NCB poskytujúca služby poskytne pripojenej NCB možnosť neobmedzeného a nezabezpečeného úveru. 3. Na uskutočnenie cezhraničných platieb, na ktoré dal pokyn účastník systému RTGS pripojenej NCB, NCB poskytujúca služby zaúčtuje čiastku na ťarchu účtu pripojenej NCB a pripíše danú čiastku v prospech účtu RTGS účastníka systému RTGS národnej centrálnej banky poskytujúcej služby alebo v prospech účtu medzi NCB prijímajúcej NCB/ECB vedeného v NCB poskytujúcej služby. Na uskutočnenie cezhraničných platieb v prospech účastníka systému RTGS pripojenej NCB, NCB poskytujúca služby zaúčtuje čiastku na ťarchu účtu medzi NCB posielajúcej NCB/ECB alebo na ťarchu účtu RTGS účastníka systému RTGS národnej centrálnej banky poskytujúcej služby a pripíše danú čiastku v prospech účtu pripojenej NCB. c) Povinnosti a záväzky NCB poskytujúcej služby a pripojenej NCB 1. Overovanie a) Tak pripojená NCB, ako aj NCB poskytujúca služby sú zodpovedné za presnosť a syntax údajov, ktoré si navzájom poskytujú, a dohodnú sa na normách, ktoré sa majú na takéto údaje uplatňovať. b) Po prijatí platobného príkazu podaného pripojenou NCB, NCB poskytujúca služby bez meškania skontroluje všetky údaje uvedené v platobnom príkaze, ktoré sú potrebné na jeho náležité spracovanie. Ak NCB poskytujúca služby zistí syntaktické chyby alebo iné dôvody na odmietnutie platobného príkazu, takýto platobný príkaz nespracuje a s údajmi a platobným príkazom nakladá v súlade s osobitnými pravidlami, na ktorých sa NCB poskytujúca služby a pripojená NCB dohodnú. 2. Zúčtovanie a) Na uskutočnenie cezhraničnej platby, na ktorú dal pokyn účastník systému RTGS pripojenej NCB, pripojená NCB zaúčtuje čiastku na ťarchu účtu účastníka svojho systému RTGS a v súlade s podmienkami dohodnutými medzi pripojenou NCB a NCB poskytujúcou služby podá zodpovedajúci platobný príkaz NCB poskytujúcej služby. b) Akonáhle NCB poskytujúca služby skontroluje platnosť platobného príkazu podaného podľa článku 4a písm. c) ods. 1 bodu b), NCB poskytujúca služby bez meškania: i) zaúčtuje čiastku na ťarchu účtu pripojenej NCB a ii) pošle pripojenej NCB kladné potvrdenie. c) Po zaúčtovaní na ťarchu účtu pripojenej NCB, NCB poskytujúca služby bez meškania pripíše čiastku v prospech účtu RTGS účastníka svojho národného systému RTGS alebo spracuje platobný príkaz prostredníctvom prepojenia v súlade s článkom 4. Keď NCB poskytujúca služby prijme kladné alebo záporné potvrdenie od prijímajúcej NCB/ECB, pošle toto potvrdenie pripojenej NCB. d) Na uskutočnenie cezhraničnej platby, na ktorú dal pokyn účastník systému RTGS národnej centrálnej banky poskytujúcej služby, v prospech účastníka systému RTGS pripojenej NCB, NCB poskytujúca služby pripíše čiastku v prospech účtu pripojenej NCB okamžite po prijatí takéhoto platobného príkazu. Pripojená NCB potom okamžite pripíše čiastku v prospech účtu účastníka systému RTGS pripojenej NCB. e) Na uskutočnenie cezhraničnej platby, na ktorú dal pokyn účastník iného systému RTGS pripojenej NCB, ako je systém RTGS národnej centrálnej banky poskytujúcej služby, v prospech účastníka systému RTGS pripojenej NCB, NCB poskytujúca služby po prijatí platobného príkazu od posielajúcej NCB/ECB: i) vykoná postupy uvedené v čl. 4 písm. d) ods. 1 a v čl. 4 písm. d) ods. 2 bode a); ii) následne pripíše čiastku v prospech účtu pripojenej NCB a oznámi to pripojenej NCB; iii) potom pošle posielajúcej NCB/ECB kladné potvrdenie. Po prijatí oznámenia podľa bodu ii) pripojená NCB okamžite pripíše čiastku v prospech účtu účastníka svojho systému RTGS. f) NCB poskytujúca služby prijme všetky potrebné opatrenia dohodnuté s pripojenou NCB na zabezpečenie toho, aby všetky informácie a údaje potrebné na pripísanie v prospech účtu účastníka systému RTGS pripojenej NCB boli za každých okolnosti dostupné pripojenej NCB. g) Prevádzkové hodiny systému RTGS pripojenej NCB sú v súlade so špecifikáciami stanovenými v prílohe IV. 3. Konečnosť Konečnosť cezhraničných platieb spracovaných prostredníctvom dvojstranného spojenia sa určuje podľa pravidiel stanovených v článku 4 písm. c) ods. 2 a článku 4 písm. d) ods. 2. 4. Prechod zodpovednosti za vykonanie platobného príkazu Pri cezhraničných platbách, na ktoré dal pokyn účastník systému RTGS pripojenej NCB, zodpovednosť za vykonanie platobného príkazu prechádza z pripojenej NCB na NCB poskytujúcu služby v momente, keď sa čiastka zaúčtuje na ťarchu účtu pripojenej NCB vedenom v NCB poskytujúcej služby, a potom prechádza na prijímajúcu NCB/ECB v súlade s článkom 4 písm. e). Pri cezhraničných platbách v prospech účastníka systému RTGS pripojenej NCB prechádza zodpovednosť za vykonanie platobného príkazu z posielajúcej NCB na NCB poskytujúcu služby v momente, keď posielajúca NCB/ECB prijala kladné potvrdenie, ako je uvedené v článku 4a písm. c) ods. 2 bode e) podbode iii). d) Postup v prípade chýb Postup vymedzený v článku 4 písm. f) sa uplatňuje na pripojené NCB. e) Vzťah k poskytovateľovi sieťových služieb Pripojená NCB je pripojená alebo má prístup k poskytovateľovi sieťových služieb. Ak pripojená NCB utrpí stratu následkom porušenia príslušných pravidiel, je na pripojenej NCB, aby voči poskytovateľovi sieťových služieb uplatnila nárok na náhradu škody, pričom pripojená NCB uplatní nárok priamo u poskytovateľa sieťových služieb. f) Informácie pre účastníkov Všetky NCB informujú účastníkov svojich systémov RTGS, že kladné potvrdenie vydané NCB poskytujúcou služby v súvislosti s cezhraničnými platbami v prospech účastníkov systému RTGS pripojenej NCB potvrdzuje pripísanie v prospech účtu pripojenej NCB vedeného v NCB poskytujúcej služby, ale nepotvrdzuje pripísanie v prospech účtu prijímajúceho účastníka vedeného v pripojenej NCB. Pokiaľ je to potrebné, národné centrálne banky zodpovedajúco zmenia a doplnia svoje národné pravidlá RTGS.“